b'\n_START_ARTICLE_\nAnton Krempl\n_START_SECTION_\n\xc5\xbdivljenje\n_START_PARAGRAPH_\nAnton Krempl se je rodil 29. januarja 1790 na Poli\xc4\x8dkem vrhu pri Gornji Radgoni o\xc4\x8detu Mihaelu Kremplu in materi Magdaleni. Izhajal je iz revne najemni\xc5\xa1ke dru\xc5\xbeine. Za krstnega botra mu je bil kaplan Anton Bohanec._NEWLINE_Ljudsko \xc5\xa1olo je obiskoval v Gornji Radgoni, potem pa se je po zaslugi botra vpisal v gimnazijo v Mariboru. Gimnazijo je nadaljeval v Gradcu, kjer se je leta 1811 vpisal na bogoslovje. \xc5\xbde v tretjem letniku je bil posve\xc4\x8den v duhovnika. Po kon\xc4\x8danem \xc5\xa1tudiju teologije je \xc5\xa1el za kaplana v Svetinje pri Ljutomeru, \xc5\xbee \xc4\x8dez pol leta pa so ga premestili v Ormo\xc5\xbe. Tekom svojega \xc5\xbeivljenja je slu\xc5\xbeboval \xc5\xa1e na Ptuju, Sv. Lovrencu v Slovenskih goricah in nazadnje pri Mali Nedelji. V Mali Nedelji je tudi umrl in je tam pokopan. 21. decembra leta 1844 je umrl po kratki bolezni zaradi vnetja plju\xc4\x8d.\n_START_SECTION_\nDelo\n_START_PARAGRAPH_\nKo je Krempl \xc5\xa1tudiral v Gradcu, so tam za\xc4\x8deli pou\xc4\x8devati slovenski jezik. Prvi gra\xc5\xa1ki profesor sloven\xc5\xa1\xc4\x8dine Janez Nepomuk Primic je zbiral okrog sebe slovenske bogoslovce ter jih navdu\xc5\xa1eval za slovenski jezik. Tudi Krempl se je pridru\xc5\xbeil tem bogoslovcem in se vneto u\xc4\x8dil materin\xc5\xa1\xc4\x8dine. V Gradcu se je tudi izoblikovalo njegovo zanimanje za zgodovinopisje, ki ga je s predavanji spodbudil Albert Muchar._NEWLINE_Ko je Anton Krempl kon\xc4\x8dal \xc5\xa1olanje, je za\xc4\x8del s slu\xc5\xbebovanjem kot kaplan. Njegov prvi \xc5\xbeupnik je bil Mihael Jaklin, ki ima najve\xc4\x8dje zasluge, da je Krempl oblikoval narodno zavest. Spodbujal ga je, da je vadil pisanje in izgovarjavo sloven\xc5\xa1\xc4\x8dine. Ko je bil Anton preme\xc5\xa1\xc4\x8den v Ormo\xc5\xbe, je za\xc4\x8del s prvimi pisateljskimi poskusi v materinem jeziku. Na Ptuju je bil najprej kaplan, nato pa nad\xc5\xbeupnikova desna roka. Tam je spoznal zgodovinarja Simona Povodna, ki ga je navdu\xc5\xa1il za doma\xc4\x8de zgodovinopisje. Ko je Krempl prevzel v upravljanje \xc5\xbeupnijo sv. Lovrenca, je bilo tam vse zapu\xc5\xa1\xc4\x8deno, zato je obnovil cerkev in \xc5\xbeupni\xc5\xa1\xc4\x8de. Krempl je bil tudi odlo\xc4\x8den govornik, a ga je nekaj ljudi kljub temu in prav zato sovra\xc5\xbeilo in preganjalo. Ni mu preostalo drugega, kot da zamenja delovno mesto in tako se je preselil k Mali Nedelji.\n_START_SECTION_\nDogodiv\xc5\xa1ine \xc5\xa1tajerske zemle\n_START_PARAGRAPH_\nAnton Krempl je bil tudi pesnik in pisatelj, pisal je namre\xc4\x8d pesmi, pridige, molitvenike in \xc5\xa1olske u\xc4\x8dbenike._NEWLINE_Njegovo najpomembnej\xc5\xa1e delo je zagotovo Dogodiv\xc5\xa1ine \xc5\xa1tajerske zemle, saj je prva obse\xc5\xbenej\xc5\xa1a zgodovinska knjiga v slovenskem jeziku. V tej knjigi se Krempl ni osredoto\xc4\x8dil samo na politiko, temve\xc4\x8d se je ukvarjal tudi z verskim, kulturnim in vsakdanjim \xc5\xbeivljenjem Slovencev. Knjiga prav gotovo ni brez napak, vendar jo je potrebno jemati kot produkt, ki je nastal v zgodnej\xc5\xa1em obdobju prou\xc4\x8devanja zgodovine v slovenskih pokrajinah. Zato je to delo zelo pomembno, saj je vseeno prvo obse\xc5\xbenej\xc5\xa1e zgodovinsko delo v sloven\xc5\xa1\xc4\x8dini. Ve\xc4\x8dina Kremplovih tekstov je bilo pisanih v bohori\xc4\x8dici, Dogodiv\xc5\xa1ine pa so bile v celoti pisane v gajici. Ker pa je Krempl to delo pisal v \xc4\x8dasu predmar\xc4\x8dni dobi, je moral knjigo dati v pregled in cenzuro pred tiskom. Ker je bilo cenzurnih predpisov veliko, je moral knjigo pred izdajo zaradi pripomb cenzorjev \xc5\xa1tirikrat predelati in na novo prepisati. Tako je to pomembno delo v celoti iz\xc5\xa1lo \xc5\xa1ele leta 1845.\n_START_SECTION_\nZanimivosti\n_START_PARAGRAPH_\nFrance Pre\xc5\xa1eren je po izidu Dogodiv\xc5\xa1in, po Krempljevi smrti, zapisal naslednjo zbadljivko:_NEWLINE_\xc2\xbbKrempeljnu._NEWLINE__NEWLINE_Nisi je v glavo dobil, si dobil le sloven\xc5\xa1\xc4\x8dino v kremplje;_NEWLINE__NEWLINE_duh preonem\xc4\x8deni slab, voljni so kremplji bili.\xc2\xab_NEWLINE_Dela Krempla Dogodiv\xc5\xa1ine \xc5\xa0tajerske zemle je bila vir dele Jo\xc5\xbeefa Ko\xc5\xa1i\xc4\x8da: Zgodbe vogerszkoga kr\xc3\xa1lesztva je bila prva prekmurska zgodovinska knjiga.'